Gori
Gori, by i Georgien, beliggende ca. 75 km vest for Tbilisi; 54.700 indb. (2014). Byen, der har en borg fra middelalderen (Goristsikhe), har historisk været omstridt, og den har bl.a. været under osmannisk og persisk herredømme. Byen blev næsten ødelagt under et jordskælv i 1920.
I sovjetperioden var Gori et industricenter. Gori er ikke mindst kendt som Josef Stalins fødeby og har et Stalinmusem og indtil 2010 en Stalinstatue foran rådhuset.
Under konflikten mellem Georgien og Rusland omkring Sydossetien i august 2008 blev Gori bombardet af russerne og kortvarigt besat af russiske styrker.